ai4bharat/Pralekha huggingface dataset:
शिक्षण मंत्रालय
स्मार्ट इंडिया हॅकेथॉन 2020 उद्यापासून सुरु
पंतप्रधान साधणार सहभागी विद्यार्थ्यांशी संवाद
पाच दिवस चालणाऱ्या कार्यक्रमासाठी प्रा. एल. एन. वेलिंगकर इन्स्टिट्युट ऑफ मॅनेजमेंट डेव्हलपमेंट अँड रिसर्च करणार 35 टीममधील 210 सहभागींचे आदरातिथ्य
स्मार्ट इंडिया हॅकेथॉन , नवोन्मेष आणि उद्योजकांसाठीचा जगातील सर्वात मोठा खुला प्लॅटफॉर्म, उद्या 1 ऑगस्ट 2020 पासून सुरु होणार आहे. पंतप्रधान नरेंद्र मोदी स्मार्ट हॅकेथॉनच्या उद्घाटनाच्या दिवशी म्हणजेच 1 ऑगस्ट 2020 रोजी मुल्यांकनाच्या पहिल्या फेरीनंतर विद्यार्थ्यांशी संवाद साधणार आहेत. राष्ट्रीय पातळीवरील कार्यक्रमाचे उद्घाटन सकाळी 9 वाजता होईल, यासाठी केंद्रीय मनुष्यबळ विकासमंत्री डॉ रमेश पोखरियाल ‘निशंक’, मनुष्यबळ विकास राज्यमंत्री संजय धोत्रे उपस्थित राहणार आहेत. एसआयएच 2020 च्या भव्य अंतिम सोहळ्याचे सकाळी 10 वाजेपासून थेट प्रसारण करण्यात येणार आहे. सर्व सत्रांची तपशीलवार माहिती link to the schedule of SIH 2020 या संकेतस्थळावर उपलब्ध आहे.
कोविड-19 संक्रमण परिस्थितीमुळे, एसआयएच सॉफ्टवेअर आवृत्तीचे पूर्णपणे ऑनलाईन पद्धतीने आयोजन करण्यात आले आहे. केंद्रीय मनुष्यबळ विकास मंत्रालयांतर्गत असलेल्या अखिल भारतीय तंत्र शिक्षण परिषद  च्या व्यवस्थापनाखाली सहभागी विद्यार्थी, संयोजक आणि उद्योग मूल्यांकनकर्ते एका डिजीटल प्लॅटफॉर्मवर एकत्र येणार आहेत.
प्राचार्य एल.एन.वेलिंगकर इन्सिट्यूट ऑफ मॅनेजमेंट डेव्हलपमेंट अँड रिसर्च हे मुंबई येथील हॅकेथॉनसाठीचे नोडल केंद्र आहे. संस्थेकडून 5-दिवसीय कार्यक्रमात एसआयएच सॉफ्टवेअर आवृत्ती आणि विद्यार्थ्यांचे आदरातिथ्य केले जाणार आहे. स्थानिक उदघाटनसोहळा मुंबई नोडल केंद्रावर 1 ऑगस्ट 2020 रोजी सकाळी आयोजित केला जाणार आहे. यात 35 टीममधील 210 विद्यार्थ्यांचा सहभाग असेल. सीडीके ग्लोबल, मॅथवर्क्स आणि मिक्सओरजी या तीन संस्थांच्या सात प्रॉब्लेम स्टेटमेंटवर स्पर्धा होईल. प्रत्येक प्रॉब्लेम स्टेटमेंटसाठी एक लाख रुपयांचे बक्षीस आहे.
मुंबईतील कार्यक्रमाची माहिती Here is the link to the Day-wise Schedule of events in the nodal centre at Mumbai या संकेतस्थळावर उपलब्ध आहे.
यावर्षी एसआयएच टीम आणि तज्ज्ञ सहभागी मंत्रालय/कंपन्या/संस्था प्रत्येक विद्यार्थ्याच्या कामगिरीचे हॅकेथॉनदरम्यान मुल्यमापन करणार आहेत आणि संशोधनाला निधी पुरवठा करण्याविषयी आणि संस्थेत इंटर्नशिप किंवा नोकरी देण्याविषयी निर्णय घेतील.
केंद्रीय मनुष्यबळ मंत्रालयाचे सचिव अमित खरे, एआयसीटीईचे अध्यक्ष प्रा. अनिल सहस्रबुद्धे, मुख्य इनोव्हेशन अधिकारी, मनुष्यबळ मंत्रालयाच्या इनोव्हेशन सेलचे डॉ अभय जेरे, ब्युरो ऑफ पोलीस रिसर्च अँड डेव्हलपमेंटचे प्रधान महासंचालक व्ही. व्ही. कौमुदी, पर्सिसन्ट सिस्टीमचे व्यवस्थापकीय संचालक आनंद देशपांडे, अॅमेझॉन इंटरनेट सर्व्हिसेस प्रा. लि. भारत आणि दक्षिण आशिया सार्वजनिक क्षेत्राचे अध्यक्ष राहुल शर्मा यांचा उदघाटन सत्रात सहभाग असेल.
एसआयएच हा राष्ट्रीय उपक्रम असून 2017 पासून नियमित आयोजित केला जातो. या माध्यमातून विद्यार्थ्यांना दैनंदिन जीवनात येणाऱ्या अडचणी सोडवण्यासाठी प्लॅटफॉर्म उपलब्ध करुन देण्याबरोबरच नवोन्मेष संस्कृती आणि समस्या सोडवण्याची मानसिकता तयार केली जाते.
हॅकेथॉनचे दोन भाग आहेत-एसआयएच सॉफ्टवेअकर आणि एसआयएच हार्डवेअर भाग. स्मार्ट इंडिया हॅकेथॉनच्या आतापर्यंतचे तीन भाग विविध नोडल ठिकाणी आयोजित करण्यात आले होते, जिथे विद्यार्थी, उद्योगजगताचे प्रतिनिधी आणि मार्गदर्शक यांनी प्रत्यक्ष उपस्थित राहून निवडक समस्यांची उकल केली.
पंतप्रधान कार्यालय
पंतप्रधानांनी क्षयरोग मुक्त भारतासाठी राज्यसभेतले खासदार महाराजा सनजाओबा लेशेंबा यांनी केलेल्या प्रयत्नांचं केलं कौतुक
पंतप्रधान नरेंद्र मोदी यांनी राज्यसभेतले खासदार महाराजा सनजाओबा लेशेंबा यांच्या टीबी मुक्त भारतासाठी केलेल्या प्रयत्नांचं कौतुक केलं आहे.
राज्यसभा खासदारांच्या ट्विटला उत्तर देताना पंतप्रधानांनी ट्विट केले;
“प्रशंसनीय प्रयत्न., भारताला क्षयमुक्त करण्यासाठी संपूर्ण भारतामध्ये मोठ्या प्रमाणात जनजागृती होत आहे आणि बरेच लोक क्षयरोग रुग्णांना दत्तक घेत आहेत.
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
सांस्कृतिक मंत्रालय
भारतीय पुरातत्व विभागाच्या अखत्यारितील संरक्षित ऐतिहासिक वास्तू आणि वारसा स्थळांवर छायाचित्रे काढण्यास परवानगी
नवी दिल्ली, 12 जुलै 2018
केंद्रीय पर्यटन मंत्रालयाच्या अंतर्गत असलेल्या भारतीय पुरातत्व विभागाने त्यांच्या अखत्यारितील संरक्षित ऐतिहासिक वास्तू आणि वारसा स्थळांवर छायाचित्रे काढण्यास परवानगी दिली आहे. मात्र यात महाराष्ट्रातील अजिंठा लेणी, जम्मू काश्मीरमधील लेह पॅलेसच्या आत असलेली पेंटिग्ज आणि ताजमहलमधील कबरीचे छायाचित्र घेण्यास असलेली बंदी कायम राहणार आहे.
पंतप्रधान नरेंद्र मोदी यांनी नवी दिल्लीत आज “धरोहर भवन” या पुरातत्व विभागाच्या मुख्यालय इमारतीचे उद्घाटन करतांना या संदर्भात केलेल्या वक्तव्यानंतर विभागाने ही परवानगी जारी केली. आज अंतराळ तंत्रज्ञान इतके विकसित झाले आहे की, अवकाशातून उपग्रहाच्या साहाय्याने आपण एका मिनिटांत कुठल्याही जागेचा किंवा वास्तूचे छायाचित्र घेऊ शकतो असे असतांना अनेक ठिकाणी ऐतिहासिक वारसा स्थळे, इमारती किंवा पर्यटनस्थळांवर पर्यटकांना फोटो काढण्यास मनाई करणे हास्यास्पद आहे असे पंतप्रधानांनी आपल्या भाषणात म्हटले होते.
N.Sapre/R.Aghor/P.Malandkar
(Visitor Counter : 55
खाण मंत्रालय
पंतप्रधान नरेंद्र मोदी यांनी खाण मंत्रालयासाठी 88 नव्या नियुक्तांना दिली नियुक्तीपत्रे
रोजगार मेळ्याच्या कार्यक्रमामध्ये -22 ऑक्टोबर 2022 रोजी पंतप्रधान नरेंद्र मोदी यांनी जारी केलेल्या नियुक्ती पत्रांच्या पहिल्या टप्प्यात, खाण मंत्रालयाच्या 88 उमेदवारांना केंद्रीय / राज्य मंत्र्यांनी देशभरात विविध ठिकाणी आयोजित मेळाव्यात नियुक्ती पत्रे प्रदान केली. पुढील काळात सर्व रिक्त पदे भरण्याच्या दिशेने वाटचाल सुरू आहे.
केंद्र सरकारमधील 10 लाख रिक्त पदे भरण्यासाठी पंतप्रधानांनी केलेल्या घोषणेनुसार, केंद्र सरकारच्या सर्व मंत्रालये/विभागांना जुलै, 2022 ते डिसेंबर, 2023 या कालावधीत त्यांच्या सर्व रिक्त जागा मिशन मोडवर भरणे बंधनकारक आहे.
खाण मंत्रालयात एकूण 4673 रिक्त जागा आहेत. ही पदे थेट भरती तसेच पदोन्नती कोट्याद्वारे भरण्यात येणार आहेत. खाण मंत्रालयाने जुलै, 2022 पासून ही भरती मोहीम सुरू केली आहे; तर सप्टेंबर 2022 मध्ये संपलेल्या पहिल्या तिमाहीत 127 जणांची नियुक्ती पत्रे याआधीच जारी केली आहेत.
आता द्वैमासिक आधारावर ‘युनिफाइड इंटिग्रेटेड डिजीटल इश्युअन्स’ द्वारे केंद्रीय नियुक्ती पत्रे जारी करण्याचा निर्णय घेण्यात आला आहे.
याबरोबरच, मिशन भरती मोहीम सुरू झाल्यापासून खाण मंत्रालयाने एकूण 215 नियुक्ती पत्रे 215 जारी केली आहेत. मंत्रालयासाठी डिसेंबर, 2023 पर्यंत सर्व रिक्त पदे भरण्याची कृती योजना तयार केली आहे.
अर्थ मंत्रालय
143 वस्तूंवरील जीएसटी दर वाढविण्याविषयी अभिप्राय मागवल्याच्या, दिशाभूल करणाऱ्या कथित वृत्ताबद्दल स्पष्टीकरण
नवी दिल्ली, 25 एप्रिल 2022
असे निदर्शनास आले आहे की, केंद्र सरकारने राज्यांकडून सुमारे 143 वस्तूंवरील जीएसटी अर्थात वस्तू आणि सेवा कराचे दर वाढविण्याविषयी अभिप्राय मागविल्याचे वृत्त माध्यमांमध्ये प्रसारित होत आहे.
यापैकी काही वृत्तांमध्ये त्या वस्तूंची संख्या आणि वर्णन देखील प्रसिध्द झाले होते. तेव्हा असे स्पष्ट करण्यात येते की, सरकारने कोणत्याही विशिष्ट वस्तूंवरील जीएसटीचे दर वाढविण्याविषयी राज्यांकडून अभिप्राय मागवलेले नाहीत तसेच जीएसटीच्या दरांची पुनर्रचना करण्याचा प्रस्ताव सरकारने मांडला आहे हे वृत्त केवळ अंदाजावर आधारित आहे आणि त्याला कोणत्याही तथ्याचा आधार नाही.
जीएसटी मंडळाने त्यांच्या 45 व्या बैठकीमध्ये जीएसटी दरांचे सुसूत्रीकरण करण्यासाठी मंत्रीगटाची स्थापना केली आहे. जीएसटी दरांबाबत या गटाची चर्चा सतत सुरु असते. सप्टेंबर 2021 मध्ये या मंत्रीगटाची स्थापना झाल्यानंतर लगेचच गटाच्या संदर्भ शर्तींवर सामान्यतः राज्यांची मते मागविण्यात आली होती. या गटाचा अहवाल अजून जीएसटी मंडळाकडे विचारार्थ सादर झालेला नाही.
R.Aghor/S.Chitnis/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 111
विज्ञान आणि तंत्रज्ञान मंत्रालय
कोविड-19 विषाणू संसर्गाचा मुकाबला करण्यासाठी राष्ट्रीय वैज्ञानिक आणि औद्योगिक संशोधन संस्था करणार इंटेल इंडिया आणि हैदराबाद येथील भारतीय माहिती तंत्रज्ञान संस्थेच्या सहकार्याने संशोधन
नवी दिल्ली,15 मे 2020
कोविड-19 विषाणूचा संसर्ग झाल्याचा संशय असलेल्या व्यक्तींच्या चाचण्या तातडीने करणे आणि गंभीर स्थितीतील रुग्ण ओळखून त्यांच्यावर अतित्वरित उपचार करणे हे SARS-CoV-2 चा प्रसार टाळण्यासाठी अत्यंत महत्त्वाचे आहे. याच कारणाने, कमी खर्चात आणि अल्प वेळात कोविड-19 संसर्ग निश्चित करण्यासाठीच्या चाचण्या करणे आणि कोरोना विषाणूच्या साथीचा विशिष्ट प्रकार समजून घेण्यासाठी त्या विषाणूच्या गुणसूत्रांचा क्रम शोधून काढणे आणि बाधित रुग्णांच्या वर्गवारीसाठी कृत्रिम बुद्धिमत्तेवर आधारित पद्धत विकसित करणे यासाठी CSIR अर्थात राष्ट्रीय वैज्ञानिक आणि औद्योगिक संशोधन संस्था आता इंटेल इंडिया आणि हैदराबाद येथील IIIT अर्थात भारतीय माहिती तंत्रज्ञान संस्था यांच्या संयुक्त सहकार्याने काम करणार आहे.
या उपक्रमाचा भाग म्हणून इंटेल इंडिया कंपनी अनेक स्तरावर विविध कामे करू शकणारी स्वतंत्र प्रणाली, चाचण्यांसाठीची साधने, रुग्णांची माहिती एकत्रित करण्याच्या तसेच या माहितीचे आदानप्रदान करू शकणारी यंत्रणा तसेच कृत्रिम बुद्धिमत्तेवर आधारित हब विकसित करीत आहे. CSIR-IGIB, CSIR-CCMB, CSIR-IMTECH, CSIR-IIP, CSIR-CLRI यासारख्या CSIR च्या घटक प्रयोगशाळा आणि इतर संस्था विविध रुग्णालये आणि रोगनिदान केंद्राची साखळी यांच्याशी समन्वय साधून सर्वसमावेशक रोगनिदान पद्धतीने काम करतील. IIIT – हैदराबाद ही संस्था कोरोना विषाणू संसर्गाच्या महामारीचा प्रतिकार करून भविष्यात अशा साथींशी लढण्यासाठी औषध आणि लस शोधून काढायला मदत करणारी विविध स्तरीय आज्ञावली विकसित करणार आहे.
कोविड-19 विषाणू संसर्गाचे आव्हान पेलण्यासाठी अशा प्रकारची सहयोगात्मक भागीदारी अत्यंत महत्त्वाची आहे असे मत CSIR संस्थेचे व्यवस्थापकीय संचालक डॉ.शेखर सी.मांडे यांनी व्यक्त केले.
कोविड-19 विषाणू संसर्गावर नियंत्रण मिळविण्यासाठीच्या प्रयत्नांना साथ देण्यासाठी त्यावर जलद उपाययोजना शोधणे आणि त्या अमलात आणणे या साठी इंटेल इंडिया, CSIR आणि IIIT – हैदराबाद यांच्यासोबत काम करण्यासाठी प्रतिबद्ध आहे असे इंटेल इंडियाचे भारतासाठीचे प्रमुख निवृती राय यांनी म्हटले आहे.
CSIR च्या घटक प्रयोगशाळांमध्ये देशातील अत्यंत जाणकार आणि अनुभवी शास्त्रज्ञ कार्यरत आहेत. अशा शास्त्रज्ञांसोबत आणि इंटेल इंडियासारख्या देशातील प्रमुख उद्योग समूहासोबत काम करून कोविड-19 विषाणूच्या गुणसूत्रांचा क्रम शोधून काढणे आणि या रोगाशी संबंधित समस्यांवर उपाय शोधण्यासाठी एकत्र काम करणे हा अत्यंत प्रोत्साहनपर अनुभव आहे असे IIIT – हैदराबाद संस्थेचा संचालक पी.जे.नारायणन यांनी म्हटले आहे.B.Gokhale/S.Chitnis/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 186
उपराष्ट्रपती कार्यालय
विलंब, बदल आणि विचलन यांच्याशिवाय वेगाने लोकांपर्यंत विकासकामे पोहोचणे गरजेचे - उपराष्ट्रपती
खासदारांच्या क्षेत्रांमधले विकास प्रकल्प नियोजित वेळेत पूर्ण करण्याचे राज्य सरकारांना आणि स्थानिक प्राधिकरणांना निर्देश
खासदारनिधी योजनेमुळे लोकप्रतिनिधींना त्यांच्या मतदारसंघातल्या लोकांना सक्षम बनवून सेवा देण्याची संधी - उपराष्ट्रपती
‘‘पार्लमेंटरी मेसेंजर इन राजस्थान’’ ग्रंथाचे उपराष्ट्रपतींच्या हस्ते प्रकाशन
उत्कृष्ट संसदपटू म्हणून डॉ. अभिषेक संघवी यांचे उपराष्ट्रपतींकडून कौतुक
लोकप्रतिनिधी आणि सरकार यांनी विकासकामे विनाविलंब लोकांपर्यंत पोहोचवावीत आणि ही कामे करताना कोणत्याही प्रकारे फेरफार अथवा बदल करू नये, असे आवाहन उपराष्ट्रपती एम. वैंकेय्या नायडू यांनी आज केले. खासदारांनी केवळ लोकप्रियतेच्या मागे लागू नये त्यांनी लोकांच्या विकासाच्या गरजा ओळखून योजना राबवाव्यात असेही नायडू यावेळी म्हणाले.
‘‘पार्लमेंटरी मेसेंजर इन राजस्थान’’ या ग्रंथाचे प्रकाशन उपराष्ट्रपती नायडू यांच्या हस्ते आज करण्यात आले. या आभासी कार्यक्रमामध्ये बोलताना, खासदारांनी आपल्या क्षेत्राच्या विकासासाठी मिळणारा निधी संसद आदर्श ग्राम योजनेतून गावाचा विकास करण्यासाठी वापरावा, असे आवाहन केले. डॉ. के.एन. भंडारी यांनी लिहिलेल्या पुस्तकामध्ये राजस्थानमध्ये डॉ. अभिषेक सिंघवी यांनी केलेल्या सूचनांनुसार सन 2006 ते 2018 या 12 वर्षांच्या कालावधीत एमपीएलएडी निधीचा वापर करून आरोग्य आणि शिक्षण उपक्रमांवर लक्ष केंद्रीत करण्यात आले, त्याची माहिती देण्यात आली आहे.
एमपीएलएडी योजनेचे उद्दिष्ट लोकप्रतिनिधींना आपल्या मतदारांची सेवा करणे आणि त्यांना सक्षम बनविणे आहे, असे नमूद करून व्यंकय्या नायडू म्हणाले, या योजनेतून 1993 पासून 19 कोटींची आणि 47 हजारांपेक्षा कामे पूर्ण करण्यात आली असून त्यामधून देशभरामध्ये मालमत्ता निर्मितीसाठी मदत झाली आहे.
एमपीएलएडी योजनेतल्या कामांवर तृतीय पक्षांकडून देखरेख ठेवण्याचा निर्णय सरकारने घेतला आहे, त्याबद्दल आनंद व्यक्त करून यामुळे कामात पारदर्शकता आली असल्याचे उपराष्ट्रपती म्हणाले. राज्य सरकारे आणि स्थानिक प्रशासन यांनी खासदारांकडून आलेल्या शिफारसींकडे लक्ष द्यावे तसेच एमपीएलएडीच्या प्रकल्पांची अंमलबजावणी नियोजित वेळेत करणे सुनिश्चित करण्याचे आवाहन त्यांनी केले.
डॉ. अभिषेक संघवी यांनी विधिज्ञ म्हणून आणि खासदार म्हणून केलेल्या कामाचा उपराष्ट्रपतींनी गौरव केला. संघवी यांनी कायदा आणि न्याय संसदीय स्थायी समितीचे अध्यक्ष म्हणून अनेक वर्ष योगदान दिले असल्याचेही त्यांनी सांगितले. एमपीएलएडी निधीतून कशा पद्धतीने लक्ष्य निश्चित करून, निधीचा विनियोग सार्वजनिक कार्य अधिक चांगला होईल, यासाठी कार्य करण्याचे दिशानिर्देश या पुस्तकातून मिळतात. एमपीएलएडीअंतर्गत विकासकामांसाठी संबंधित भागधारकांना मार्गदर्शक म्हणून हे पुस्तक काम करेल, असेही नायडू यावेळी म्हणाले.
या आभासी कार्यक्रमामध्ये राज्यसभेचे उपाध्यक्ष हरिवंश, केंद्रीय मंत्री थावरचंद गेहलोत, राज्यसभेतले विरोधी पक्षनेते गुलाम नबी आझाद, डॉ. अभिषेक सिंघवी आणि इतर खासदार सहभागी झाले होते.
मंत्रिमंडळ
तुर्की मधून जलद आणि पारदर्शी प्रक्रियेने खसखस आयातीकरिता या व्यापारासाठीच्या भारत आणि तुर्की यांच्यातल्या सामंजस्य कराराला मंत्री मंडळाची मान्यता
नवी दिल्ली, 23 मे 2018
तुर्की मधून जलद आणि पारदर्शी प्रक्रियेने खसखस आयातीकरिता भारत आणि तुर्की यांच्यातल्या खसखस व्यापारासाठीच्या सामंजस्य करारावर स्वाक्षऱ्या करण्याला, पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या आज झालेल्या बैठकीत मान्यता देण्यात आली.
तपशील-
- तुर्कीमधून खसखस भारतात आणण्यासाठी तुर्की अन्नधान्य मंडळ ऑनलाईन पद्धतीचा वापर करून नियमन करेल. या ऑनलाईन यंत्रणेचा सदस्य होण्यासाठी, निर्यातदार कंपन्या एजिअन एक्सपोर्टर असोसिएशन द्वारे आपला अर्ज तुर्की अन्नधान्य मंडळाला सादर करतील.
- दरवर्षी तुर्कीहून भारतात किती खसखस आणायची याचा निर्णय भारत सरकार, तुर्की सरकारशी सल्लामसलत करून घेईल. यासाठी तुर्की मधले खसखस पिकाचे उत्पादन, आधीच्या वर्षीचे शिल्लक पिक आणि त्या देशाच्या निर्यात विषयक इतर बाबी लक्षात घेऊन हा निर्णय घेतला जाईल.
- निर्यातदार कंपन्या, तुर्की अन्नधान्य मंडळा कडे नोंदणी करतील.
- केंद्रीय अमली पदार्थ नियंत्रण ब्युरो, तुर्की अन्नधान्य मंडळाकडून नोंदणी झालेल्या विक्री कराराची नोंदणी करेल. या कराराचा तपशील, केंद्रीय अंमली पदार्थ नियंत्रण ब्युरो, ऑनलाईन यंत्रणेवर अपलोड करेल.
- तुर्की अन्नधान्य मंडळ, विक्री करारासह इतर प्रक्रीये बरोबरच खसखस उत्पादनासाठीचे कायदेशीर प्रमाणपत्रही सादर करेल.
या सामंजस्य करारामुळे तुर्की हून खसखस जलदगतीने आणि पारदर्शी पद्धतीने आयात करण्यासाठी मदत होणार आहे. आयात कराराच्या सत्यतेची खातरजमा यामुळे वेगाने करता येणार आहे. त्याचबरोबर दाव्यांमुळे आयातीला होणारा विलंब टाळता येणार आहे.
या सामंजस्य करारामुळे भारतातल्या बाजारपेठेत पुरेशी खसखस उपलब्ध राहणार आहे त्यामुळे खसखस ग्राहकांना हे फायदेशीर ठरणार आहे.
पूर्वपीठीका :
खटले आणि दाव्यांमुळे, तुर्कीहून खसखस आयात रोखण्यात आली होती त्यामुळे भारतात खसखस दरात मोठी वाढ झाली होती. त्याचबरोबर काही आयात दारांकडून साठेबाजीही होत होती. हे टाळण्यासाठी सामंजस्य करारामार्गे पर्यायी यंत्रणा गरजेची बनली होती.
B.Gokhale/N.Chitale/D.Rane
(Visitor Counter : 91
मंत्रिमंडळ
स्थलांतरित आणि मायदेशी परत आलेल्या लोकांच्या मदत आणि पुनर्वसनासाठी बृहत योजनेला मंत्रिमंडळाची मंजुरी
(नवी दिल्ली, 4 जुलै 2018
पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने ‘स्थलांतरित आणि मायदेशी परत आलेल्या लोकांच्या मदत आणि पुनर्वसन’ बृहत योजनेअंतर्गत गृह मंत्रालयाच्या सध्याच्या 8 योजना मार्च 2020 पर्यंत सुरू ठेवायला मंजुरी दिली.
वित्तीय प्रभाव
2017-18 ते 2019-20 कालावधीसाठी या योजनेकरिता 3183 कोटी रुपये खर्च अपेक्षित आहे. 2017-18 मध्ये 911 कोटी रुपये, 2018-19 मध्ये 1372 कोटी रुपये तर 2019-20 मध्ये 900 कोटी रुपये.
लाभ
निर्वासित, विस्थापित, दहशतवादी/जातीय हिंसाचारामुळे प्रभावित नागरिक, सीमेवरील गोळीबार तसेच आयईडी स्फोटातील आणि दंगलीतील पीडितांना ही योजना मदत पुरवेल आणि पुनर्वसन करेल.
विवरण
मंजुरी देण्यात आलेल्या या 8 योजना याआधीच सुरू असून मंजूर निकषांसह योजनांचे लाभ लाभार्थ्यांपर्यंत पोहोचवले जातील.
या योजना पुढीलप्रमाणे-
- पाक-व्याप्त जम्मू आणि काश्मीर आणि जम्मू आणि काश्मीरच्या छांबमधले विस्थापित कुटुंबांच्या एकवेळच्या पुनर्वसनासाठी केंद्रीय अर्थसहाय्य
- भू-सीमा कराराअंतर्गत भारत आणि बांगलादेश दरम्यान निवासी भागांच्या हस्तांतरणानंतर बांग्लादेशी आणि कूच बिहार जिल्ह्यातील निवासी भागात पुनर्वसन पॅकेज आणि पायाभूत सुविधांमध्ये सुधारणा
- तामिळनाडू आणि ओदशिात छावण्यांमध्ये राहणाऱ्या श्रीलंकन निर्वासितांना मदत सहाय्य
- तिबेटी निर्वासित भागांच्या प्रशासकीय आणि सामाजिक कल्याण खर्चासाठी पाच वर्षे केंद्रीय तिबेटी मदत समितीला अनुदान
- त्रिपुराच्या मदत छावण्यांमध्ये राहणाऱ्या ब्रुसच्या देखभालीसाठी त्रिपुरा सरकारला अर्थसहाय्य
- त्रिपुरातील ब्रू/रिआंग कुटुंबांचे मिझोराममध्ये पुनर्वसन
- 1984 च्या शीख विरोधी दंगलीत मृत पावलेल्यांच्या कुटुंबांना वाढीव 5 लाख रुपयांची मदत
- दहशतवादी/जातीय/नक्षलवादी हिंसाचाराने पीडित तसेच सीमेपलिकडून होणारा गोळीबार आणि भारतीय भूभागावरील आयईडी हल्ल्यातील पीडितांना/कुटुंबांना केंद्रीय अर्थसहाय्य
N.Sapre/S.Kane/P.Kor
आरोग्य आणि कुटुंब कल्याण मंत्रालय
कोविड -19 बाबत अद्ययावत माहिती
भारताच्या समग्र कोविड-19 प्रतिबंधक लसीकरण मोहिमेमध्ये आतापर्यंत लसीच्या 219 कोटी 15 लाखांहून अधिक मात्रा देण्यात आल्या 
गेल्या 24 तासात 5,69,709 लस मात्रा देण्यात आल्या.
भारतातील उपचाराधीन रुग्णांची संख्या सध्या 26,509
उपचाराधीन रुग्णांची संख्या प्रमाण आहे 0.06%
रुग्ण बरे होण्याचा दर सध्या 98.76%
गेल्या 24 तासात 2,557 रुग्ण बरे होऊन आतापर्यंत  एकूण बरे झालेल्या रुग्णांची संख्या 4,40,65,963
गेल्या 24 तासात 2,786 नव्या कोरोना रुग्णांची नोंद.
दिवसाचा पॉझिटिव्हिटी दर 
सध्याचा साप्ताहिक पॉझिटिव्हिटी दर 
आत्तापर्यंत  89.78 कोटी कोविड तपासण्या घेण्यात आल्या, असून गेल्या 24 तासात 2,57,965 कोविड तपासण्या घेण्यात आल्या.
पंतप्रधान कार्यालय
पंतप्रधान 30 जानेवारीला गुजरातमधल्या सुरत आणि दांडीचा दौरा करणार
सुरत विमानतळावरील टर्मिनल विस्तारीकरण इमारतीचं भूमीपूजन पंतप्रधानांच्या हस्ते होणार
सुरत येथे होणाऱ्या युवा परिषदेतही पंतप्रधान सहभागी होणार
दांडी येथील राष्ट्रीय मीठ सत्याग्रह स्मारकाचे लोकार्पण पंतप्रधानांच्या हस्ते होणार
नवी दिल्ली, 29 जानेवारी 2019
पंतप्रधान नरेंद्र मोदी उद्या गुजरातमधल्या सुरत आणि दांडी या गावांचा दौरा करणार आहेत.
सुरत विमानतळावर टर्मिनल इमारतीच्या विस्तारीकरणाच्या प्रकल्पाचे भूमीपूजन पंतप्रधानांच्या हस्ते होईल. विमानतळ परिसरात 25,500 चौ. मी. जागेवर 354 कोटी रुपये खर्च करून ही इमारत बांधली जाणार आहे. पर्यावरण स्नेही बांधकाम असलेल्या या इमारतीत सौर ऊर्जा आणि एलईडी लाईटचा वापर केला जाईल. ही इमारत पूर्ण झाल्यावर सुरत विमानतळाची प्रवाशी क्षमता दररोज 1800 प्रवाशांपर्यंत वाढू शकेल. गुजरात राज्यात अहमदाबाद आणि वडोदरानंतर सुरत हे तिसऱ्या क्रमांकाचे महत्त्वाचे विमानतळ आहे.
विकासासाठी आवश्यक पायाभूत सुविधा उभारण्याला केंद्र सरकारने प्राधान्य दिले आहे. यादृष्टीने विविध क्षेत्रात अनेक प्रकल्प राबवले जात आहेत. गुजरात राज्यात नागरी हवाई प्रवासासाठी पायाभूत सुविधा विस्तारल्यामुळे हवाई वाहतुकीत मोठी वाढ झाली आहे. यात कांडला बंदर ते मुंबई आणि पोरबंदर ते अहमदाबाद आणि मुंबई अशा विमानसेवा उडान योजनेअंतर्गत सुरू करण्यात आले आहेत. त्याशिवाय हिरासार, राजकोट या ठिकाणी ग्रीन फिल्ड विमानतळ, अहमदाबाद आणि वडोदरा एटीसी टॉवर इत्यादी सुविधा उभारण्यात आल्या आहेत.
सुरत येथे पंतप्रधान नवभारत युवा परिषदेत सहभागी होत युवकांशी संवाद साधतील. तसेच श्रीमती रसिलाबेन सेवंतीलाल शहा विनस रुग्णालयाचे उद्घाटन त्यांच्या हस्ते होईल.
या कार्यक्रमानंतर पंतप्रधान नवसारी जिल्ह्यात दांडी येथे जातील. या ठिकाणी महात्मा गांधी यांच्या पुण्यतिथी शताब्दी वर्षानिमित्त उभारण्यात आलेल्या राष्ट्रीय मीठ सत्याग्रह स्मारकाचे लोकार्पण त्यांच्या हस्ते होईल. या स्मारकात महात्मा गांधी यांच्यासह दांडी यात्रेत सहभागी झालेल्या 80 सत्याग्रहींचे पुतळे उभारण्यात आले आहेत. त्याशिवाय या स्मारकात ऐतिहासिक दांडी यात्रेचे वर्णन करणारे 24 भित्तीशिल्प लावण्यात आलेली आहेत. पंतप्रधान या स्मारकाला भेट दिल्यावर जनतेशी संवाद साधतील.
भारताच्या स्वातंत्र्य लढ्यात 1930 साली झालेल्या दांडी यात्रेचे विशेष महत्त्व आहे. या यात्रेपासूनच महात्मा गांधी यांनी ब्रिटीश साम्राज्याविरोधात सविनय कायदेभंगाची चळवळ सुरू केली होती. साबरमती आश्रमापासून दांडी येथे 241 मैलांचा प्रवास करून महात्मा गांधी यांनी समुद्रकिनाऱ्यावर मीठ उचलले होते. ब्रिटीश सरकारने मीठावर लावलेल्या कराचा निषेध करणारा हा प्रतिकात्मक मोर्चा स्वातंत्र्य लढ्यात मैलाचा दगड ठरला.
पंतप्रधान मोदी यांचा हा या महिन्यातला दुसरा गुजरात दौरा आहे.
B.Gokhale/R.Aghor/P.Kor
(Visitor Counter : 80
माहिती आणि प्रसारण मंत्रालय
‘लाँग टाइम नो सी’ सारख्या चित्रपटांचे चित्रीकरण वास्तविक स्थळीच केले पाहिजे, स्टुडीओमध्ये वास्तवाला मर्यादा असतात: दिग्दर्शक पियर फिल्मन
विभक्त झाल्यानंतर ते नऊ वर्षांनी भेटले होते. त्यांचा प्रवास सुरुवातीपासून आठवण्यासाठी, त्यांच्या आयुष्याचे पुनर्मूल्यांकन करण्यासाठी, त्यांचे सत्य, खेद आणि आठवणींचा सामना करण्यासाठी त्यांच्याकडे ऐंशी मिनिटे होती. थोडक्यात, ‘लाँग टाइम नो सी’ या फ्रेंच चित्रपटाच्या कथेचे वर्णन याप्रमाणे केले जाऊ शकते.
पियर फिल्मन द्वारा दिग्दर्शित 'लाँग टाइम नो सी' हा चित्रपट दोन व्यक्तींच्या जीवनात घडलेल्या बारकाव्यांची कथा आहे, थोड्या काळासाठी का नाही पण भूतकाळात हे दोघे एकमेकावर जीवापाड प्रेम करायचे आणि अगदी अनपेक्षितरित्या नऊ वर्षा नंतर ते रेल्वे स्टेशनवर भेटले आणि त्यांच्याकडे केवळ 80 मिनिटे होती. या चित्रपटाची पटकथा देखील पियर फिल्मन यांनी लिहिली आहे.
या चित्रपटाच्या लिखाणासाठी मला पाच वर्षाचा कालावधी लागला परंतु या चित्रपटाच्या चित्रीकरणासाठी मला केवळ 5 दिवस पुरेसे होते कारण यांचे चित्रीकरण लॉंग शॉट मध्ये केले होते.” पणजी, गोवा येथे आयोजित 51 व्या भारतीय आंतरराष्ट्रीय चित्रपट महोत्सवात आज 21 जानेवारी 2021 रोजी दिग्दर्शक पत्रकारांशी संवाद साधत होते.
फिल्मन यांनी सांगितले की ते तरुण असताना या चित्रपटाची पटकथा लिहायला सुरुवात केली होती. “ दोन जण रुग्णालयात भेटले अशी पटकथा मी लिहिली होती. ते भेटले, प्रेमात पडले आणि त्यांच्यात काही उत्कट क्षण आले परंतु ते वेगळे झाले. ”
महोत्सवाच्या वर्ल्ड पॅनोरामा विभागांतर्गत हा चित्रपट प्रदर्शित झाला होता.
चित्रपटाची निर्मिती प्रक्रिया सुरु करण्यापूर्वी फिल्मन एका भावनिक प्रवासातून गेले होते. “माझी पटकथा तयार होती पण जेव्हा त्याची निर्मिती करण्याची वेळ आली तेव्हा त्याच आशयाचा आणखी एक फ्रेंच चित्रपट आला; आणि यामुळे माझा चित्रपट तिथेच गारद झाला. यातून बाहेर यायला मला अनेक वर्षे लागली.
अशा चित्रपटांचे प्रत्यक्ष ठिकाणी चित्रीकरण करण्यामागचे महत्त्व सांगताना फिल्मन म्हणाले: “पूर्णत: स्टुडिओमध्ये चित्रीकरण केलेला एक लघुपट मी बनविला होता परंतु अशा आशयाच्या चित्रपटांचे चित्रीकरण वास्तविक स्थळीच केले पाहिजे कारण स्टुडीओमध्ये चित्रीकरण करताना वास्तवाच्या काही मर्यादा असतात.”
M.Chopade/S.Mhatre/P.Kor
माहिती आणि प्रसारण मंत्रालय
सुवर्ण महोत्सवी आंतरराष्ट्रीय चित्रपट महोत्सवात 250 चित्रपट दाखवले जाणार
सुवर्ण महोत्सवी आंतरराष्ट्रीय चित्रपट महोत्सवात 250 चित्रपट दाखवले जाणार
नवी दिल्ली, 6 ऑक्टोबर 2019
50 व्या भारतीय आंतरराष्ट्रीय चित्रपट महोत्सव 2019 मध्ये 76 देशातले 200 सर्वोत्तम चित्रपट दाखवण्यात येणार आहेत. इंडियन पॅनोरमा विभागात 26 चित्रपट, 15 कथाबाह्य चित्रपट दाखविण्यात येणार असून या सुवर्ण महोत्सवी इफ्फीमध्ये 10 हजार चित्रपट रसिक सहभागी होतील अशी अपेक्षा आहे. माहिती आणि प्रसारण मंत्री प्रकाश जावडेकर यांनी आज नवी दिल्लीत ही माहिती दिली.
इफ्फीचे हे सुवर्णमहोत्सवी वर्ष असून 2019 मध्ये 50 वर्ष पूर्ण झालेले विविध भाषांमधले 12 प्रसिद्ध चित्रपट 20 ते 28 नोव्हेंबर दरम्यान दाखवले जातील.
दादासाहेब फाळके पुरस्कारप्राप्त अमिताभ बच्चन यांचे मनोरंजनात्मक चित्रपट या इफ्फीमध्ये दाखवण्यात येणार असून अमिताभ बच्चन यांच्या सिनेक्षेत्रातल्या योगदानाचा सन्मान केला जाणार आहे.
इंडियन पॅनोरमा हा इफ्फीचा महत्वाचा भाग आहे. यामध्ये सर्वश्रेष्ठ समकालीन भारतीय चित्रपट आणि कथाबाह्य चित्रपट दाखवले जातात. यावर्षी चित्रपट निर्माते प्रियदर्शन यांच्या अध्यक्षतेखाली फिचर फिल्म ड्यूटी असून इंडियन पॅनोरमा 2019 साठी हेलारो या गुजराती चित्रपट उद्घाटनासाठी निवड करण्यात आली आहे. अभिषेक शाह यांनी या चित्रपटाचे दिग्दर्शन केले आहे.
कथाबाह्य चित्रपटांच्या ज्युरीचे प्रसिद्ध माहितीपट निर्माते राजेंद्र जांगले अध्यक्ष आहेत. ज्युरींनी इंडियन पॅनोरमा 2019 च्या कथाबाह्य चित्रपटाचे उद्घाटन करण्यासाठी आशिष पांडे यांनी दिग्दर्शित केलेल्या नूरेह चित्रपटाची निवड केली आहे.
चित्रपट आणि कथाबाह्य चित्रपटांची सूची.
B.Gokhale/N.Chitale/P.Kor
(Visitor Counter : 105
पंतप्रधान कार्यालय
श्रीलंकेचे नवे राष्ट्रपती म्हणून निवड झाल्याबद्दल गोटाबाया राजपक्षे यांना दूरध्वनीवरुन पंतप्रधानांनी दिल्या शुभेच्छा
नवी दिल्ली, 17 नोव्हेंबर 2019
श्रीलंकेमध्ये झालेल्या राष्ट्रपती पदाच्या निवडणुकीत विजयी झाल्याबद्दल गोटाबाया राजपक्षे यांचे पंतप्रधानांनी दूरध्वनीवरुन अभिनंदन केले.
भारतीय जनतेतर्फे आणि स्वत:तर्फे पंतप्रधानांनी त्यांना शुभेच्छा दिल्या. राजपक्षे यांच्या नेतृत्वाखाली श्रीलंकेचे नागरिक शांती आणि समृद्धीच्या मार्गावर पुढे वाटचाल करतील. तसेच भारत आणि श्रीलंकेतील बंधुभावाचे, सांस्कृतिक, ऐतिहासिक संबंध अधिक मजबूत होतील, असा विश्वास पंतप्रधानांनी व्यक्त केला. यासंबंधी श्रीलंका सरकारसोबत सातत्याने काम करण्याच्या भारताच्या कटिबद्धतेचा पंतप्रधानांनी पुनरुच्चार केला.
पंतप्रधानांनी दिलेल्या शुभेच्छांबद्दल राजपक्षे यांनी त्यांचे आभार मानले. विकास आणि सुरक्षेसाठी भारतासोबत अधिक तत्परतेने काम करण्याची तयारी त्यांनी दर्शवली.
पंतप्रधानांनी राजपक्षे यांना भारतभेटीचे आमंत्रण दिले असून, त्यांनी ते स्वीकारले आहे.
B.Gokhale/S.Kakade/D.Rane
(Visitor Counter : 61